**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 11.08.2019, ora 08.00 – 12.08.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 12.08.2019, ora 07.00**

**RÂURI**

Debitele au fost în general în scădere, exceptând râurile din bazinele hidrografice: Jiu, Vedea, Argeș, Bârlad, bazinul mijlociu și inferior al Oltului, afluenții Prutului și cele din Dobrogea unde au fost staționare.

Scurgeri importante pe versanți, torenți, pâraie și creşteri de niveluri şi debite s-au înregistrat pe unele râuri mici din bazinul Moldovei.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Bega, Pogăniș, Motru, bazinul superior al Ialomiței, bazinul inferior al Argeșului, pe cursul superior al Oltului, cursurile inferioare ale Jiului, Vedei şi mai mici (sub 30% din normalele lunare) pe unii afluenți ai Someșului Mic ( Lonea, Fizeș), Crișului Negru (Holod, Teuz), Mureșului (Comlod, Feernic, Domald, Secaș, Râul Mare), Bârladului (Pereschiv, Vaslueț, Berheci, Zeletin), pe Jijia, Miletin şi pe cursul superior al Siretului.

În interval a fost emisă **o ATENȚIONARE HIDROLOGICĂ** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în general staţionare, exceptând râurile din bazinele hidrografice: Vișeu, Iza, Tur, Crișuri, Mureș, Buzău, Trotuș, Bistrița, Moldova, Suceava și bazinul superior și mijlociu al Oltului unde vor fi în ușoară scădere.

Creșteri izolate de niveluri și debite, ca urmare a precipitațiilor căzute în interval sub formă de aversă, se pot înregistra pe unele râuri mici din zonele de munte.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 11.08 – 12.08.2019 a fost în scădere, având valoarea de 3300 m3/s, sub media multianuală a lunii august (4300 m3/s).

În aval de Porţile de Fier debitele au fost în scădere la Gruia și pe sectorul Bechet – Călărași și în creștere la Calafat și pe sectorul Cernavodă – Tulcea.

Debitul la intrarea în ţară (secţiunea Baziaş) va fi în scădere (3200 m3/s).

În aval de Porţile de Fier, debitele vor fi în scădere pe sectorul Gruia – Vadu Oii şi relativ staționare pe sectorul Brăila – Tulcea.

**2.** **Situația meteorologică în intervalul 11.08.2019, ora 08.00 – 12.08.2019, ora 06.00**

**ÎN ŢARĂ**

**Valul de căldură a persistat și s-a intensificat ușor, local vremea devenind caniculară după-amiaza în zonele de câmpie și de podiș, unde disconfortul termic a fost accentuat, iar indicele temperatură- umezeală(ITU) a atins și depășit pragul critic de 80 de unități.** Cerul a fost mai mult senin, exceptând nordul țării și zona montană, unde după orele prânzului au fost perioade cu înnorări temporare, însă doar cu totul izolat s-au semnalat ploi de scurtă durată și descărcări electrice. Vântul a suflat slab și moderat. Temperaturile maxime s-au situat între 27 de grade la Mangalia și Constanța-dig și 38 de grade la Bechet, iar la ora 06 se înregistrau valori termice cuprinse între 12 grade la Întorsura Buzăului și Miercurea Ciuc și 27 de grade la Oravița. În primele ore ale intervalului, în depresiunile din estul Transilvaniei, pe spații mici a fost ceață.

**OBSERVAȚII:** de ieri de la ora 06 au fost în vigoare 3 mesaje cod galben privind fenomene meteorologice periculoase imediate, emise după cum urmează: 2 mesaje emise de SRPV Bacău și 1 mesaj emis de către SRPV Sibiu.

**LA BUCUREŞTI**

**Valul de căldură a persistat, în orele amiezii vremea a fost caniculară și disconfortul termic accentuat, iar indicele temperatură-umezeală (ITU) a depășit ușor pragul critic de 80 de unități**. Cerul a fost senin, iar vântul a suflat slab până la moderat. Temperatura maximă a fost de 35 de grade la Afumați și Băneasa și 36 de grade la Filaret, iar la ora 06 se înregistrau 16 grade la Băneasa, 18 grade la Afumați și 19 grade la Filaret.

**3. Prognoza meteorologică în intervalul 12.08.2019, ora 08.00 – 13.08.2019, ora 08.00**

**ÎN ŢARĂ**

**Valul de căldură se va intensifica în toate zonele de câmpie și de podiș, unde în orele amiezii vremea va fi caniculară și disconfortul termic accentuat, iar indicele temperatură-umezeală (ITU) va depăși pragul critic de 80 de unităţi. Temperaturile maxime se vor încadra, în general, între 29 și 37 de grade.** Cerul va fi mai mult senin, exceptând zona de deal și de munte, unde cu o probabilitate mai mare după orele prânzului vor fi înnorări temporare și cu totul izolat ploi de scurtă durată. Vântul va sufla slab și moderat, cu unele intensificări în zona montană înaltă. Temperaturile minime se vor situa între 16 și 25 de grade, mai scăzute în depresiuni.

**LA BUCUREŞTI**

**Valul de căldură va persista și se va intensifica, disconfortul termic se va menține accentuat, iar indicele temperatură-umezeală (ITU) va depăși pragul critic de 80 de unități.** Cerul va fi senin, iar vântul va sufla slab până la moderat. Temperatura maximă se va situa în jurul valorii de 36 de grade, iar cea minimă va fi de 20...21 de grade.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului şi vegetaţiei**

***Comisariatul Județean Constanța din cadrul Gărzii Naționale de Mediu*** informează despre producerea, in data de 11.08.2019 , orele 16.00, unui incendiu de vegetatie uscata in zona plajei Modern din mun. Constanța, județul Constanța. ISU Dobrogea a intervenit pentru stingere. Nu se cunosc cauzele declanșatoare.

***Comisariatul Județean Constanța din cadrul Gărzii Naționale de Mediu*** informează despre producerea, in data de 11.08.2019 , orele 18:15, unui incendiu de litieră într-o padure de salcami situate la intrarea in localitatea Valu lui Traian, județul Constanța. A ars litiera-vegetatia ierboasa pe aproximativ 5 ha intr-o plantatie de salcam si gladita apartinand Ocolului Silvic Murfatlar. Nu s-au inregistrat pagube in trupul de padure, nu au fost afectati arbori, conform primelor estimari ale reprezentantilor Romsilva. Incendiul a fost lichidat in jurul orelor 19:00 prin interventia ISU Dobrogea. Cauza producerii incendiului-tigară aruncată.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare și Resurse Umane**